Den norske finansnæringen skaper større verdier enn oljen, ifølge en fersk rapport. Foto: NRK

I 2012 bidro finanssektoren med rundt seks prosent av verdiskapningen i Norge, med bare to prosent av alle ansatte, viser en ny rapport som Handelshøyskolen BI har laget for Finansforbundet.

BI-professor Torgeir Reve sier finansnæringen er Norges mest produktive næring. Foto: NRK

– Finansnæringen sysselsetter 50 000 personer, og mer produktiv per ansatt enn alle andre norske næringer, sier BI-professor Torgeir Reve som er en av tre personer som har laget rapporten.

Finansnæringen består av blant annet banker, forsikring, betalingsformidling, rådgivningstjenester, meglere, inkasso og verdiforvaltning. De er lei av å se at myten om pengeflyttere står sterkt.

– Vi er navet i økonomien

Pål Adrian Hellman leder Finansforbundet.

– Det er vi som er navet i økonomien, sier Pål Hellman i Finansforbundet, som har bestilt rapporten.

– Det er hos vår bransje du får hjelp og støtte til å utvikle din egen næring, sier han.

Finanspolitisk talskvinne i Arbeiderpartiet, Marianne Marthinsen er også enig.

– Det å være gode på å forvalte kapital er en merverdi. Dette er en næring som i seg selv skaper verdier, fastslår Marthinsen.

Et moderne samfunn kan ikke overleve uten en finansnæring som flytter pengene dit de gjør størst nytte for seg. Christian Vennerød, økonom og programleder for "Luksusfellen".

Christian Vennerød fra «Luksusfellen» er enig i at finansnæringen aktivt skaper merverdier. Foto: Kristian Rostad, NRK

At finansnæringen ikke bare er pengeflyttere, men bidrar aktivt til verdiskapningen er økonom og programleder for «Luksusfellen», Christian Vennerød, helt enig i.

– Et moderne samfunn kan ikke overleve uten en finansnæring som flytter pengene der det er mest behov for dem, og der de gjør størst nytte for seg, sier Vennerød til NRK.no.

Han sammenligner verdiskapingen med den en lastebil gjør når den flytter varene fra fabrikken til der kjøperen befinner seg.

Ikke bare fysisk arbeid som teller

– Dette er ikke verdiskapning i en forstand som Karl Marx ville anerkjent, men i et moderne samfunn er det behov for mer enn fysisk arbeid, sier Vennerød.

Marianne Marthinsen er Arbeiderpartiets finanstalskvinne. Foto: NRK

Det er på høy tid at finansbedriftene får status som mer enn en gjeng med pengeflyttere, mener Arbeiderpartiets Marianne Marthinsen.

Hun etterlyser en egen næringspolitikk for finans.

– Vi kan få flere arbeidsplasser ut av det, og vi kan få mer avkastning på den kompetansen som vi besitter i dette landet, sier hun.